作者:劉瀾
標題:買陂塘・摸魚兒
內容:御風來、翠鄉深處，連天雲錦平遠。臥遊已動蓬舟興，那在芙蓉城畔。巾懶岸。任壓頂嵯峨，滿鬢絲零亂。飛吟水殿。載十丈青青，隨波弄粉，菰雨淚如霰。斜陽外，也有新妝半面。無言應對花怨。西湖千頃腥塵暗。更憶鑑湖一片。何日見。試折藕佔絲，絲與腸俱斷。遐徵漸倦。當潁尾湖頭，綠波彩筆，相伴老坡健。